กรมอุตุนิยมวิทยา แจ้งเตือนประชาชนในพื้นที่ภาคกลาง ภาคตะวันออกยังเกิดฝนตกหนัก
กรมอุตุนิยมวิทยา แจ้งเตือนประชาชนในพื้นที่ภาคกลาง ภาคตะวันออกยังเกิดฝนตกหนัก นายภูเวียง ประคำมินทร์ อธิบดีกรมอุตุนิยมวิทยา เปิดเผยว่า หลายพื้นที่ของไทยยังประสบกับสภาพอากาศแปรปรวนจากลักษณะอากาศสูงค่อนข้างแรงจากประเทศจีนที่แผ่ปกคลุมประเทศไทยตอนบนเข้ามาปะทะกับหย่อมความกดอากาศต่ำในไทย ทำให้หลายพื้นที่โดยเฉพาะภาคกลาง ภาคตะวันออกยังมีฝนตกหนักทั้งกรุงเทพมหานครและปริมณฑล กำแพงเพชร จันทบุรี ตราด ราชบุรี เพชรบุรี สงขลา ระนอง พังงา ขณะที่ภาคตะวันออกเฉียงเหนือและภาคเหนืออุณหภูมิจะเริ่มลดลง 3 - 5 องศาเซลเซียส โดยเฉพาะภาคตะวันออกเฉียงเหนืออากาศจะหนาวตั้งแต่วันนี้เป็นต้นไป ส่วนภาคเหนือจะเริ่มหนาวตั้งแต่วันพรุ่งนี้อย่างไรก็ตาม คาดว่าฤดูฝนจะมีไปจนถึงกลางเดือนตุลาคม ซึ่งกรมอุตุนิยมวิทยา จะประกาศให้ประชาชนได้ทราบการสิ้นสุดฤดูฝนเข้าสู่ฤดูหนาวอีกครั้ง ขอให้ประชาชนบริเวณดังกล่าวระวังอันตรายจากสภาพอากาศแปรปรวนที่มีฝนตกหนัก อุณหภูมิลดลงในช่วงดังกล่าว